
Európai búzafajták levélrozsda ellenállóságának genetikai jellemzése molekuláris markerekkel

Hazánkban a levélrozsda (Puccinia triticina) a búza egyik legjelentősebb gombabetegsége, mivel a fogékony fajtákban akár 50%-os termésveszteséget is okozhat. E betegség ellen leghatásosabban és legolcsóbban rezisztens fajták termesztésével védekezhetünk. Rezisztens fajták előállítására irányuló nemesítés során fontos tudnunk, hogy a szülőpartnerekként felhasználandó fajtákban mely levélrozsda rezisztenciagének találhatók meg. Vizsgálatainkban célul tűztük ki 49 új hazai, illetve hazánkban is jól termeszthető külföldi búzafajta levélrozsda rezisztenciagénjeinek (Lr) azonosítását molekuláris markerek segítségével.
A vizsgált búzafajták a Szegedi Gabonakutató Nonprofit Kft. két nemzetközi pályázatában is szerepeltek (a CORNET pályázatból 11 osztrák, 8 német, 10 szegedi, ill. 1-1 angol és francia, a BIOCEREAL pályázatból pedig 18 szerb búzafajta). A fajtákban 5 különböző Lr gén (Lr14a, Lr16, Lr26, Lr34 és Lr37) jelenlétét vizsgáltuk.
Eredményeink alapján a vizsgált Lr gének közül a leggyakoribb (20,4%), egyben a leghatékonyabb az Lr37 gén volt: bár a tanulmányozott külföldi fajták negyedében fordult elő, de e gént a hazaiakban nem sikerült azonosítani. A szegedi fajtákban a szintén hatékony Lr34 gén volt a leggyakoribb (30%), de Lr14a (10%) és Lr26 (10%) gént is tartalmazó fajtákat is azonosítottunk. A vizsgált Lr gének közül az Lr14a (27,8%) a szerb, az Lr16 (11,1%) a szerb, az Lr26 (37,5%) a német, az Lr34 (30%) a magyar, az Lr37 (37,5%) gén pedig a német fajtákban volt a leggyakoribb. Az azonosított Lr gének számát illetően kiemelendőek a szerb búzafajták, hiszen ezekben az Lr26 kivételével mindegyik vizsgált gént kimutattuk. Kutatásunk eredményei alátámasztják a nemzetközi együttműködés szükségességét a rozsdaellenálló búzafajták nemesítésében.
A kutatásunkat a CORNET_6_08_WHEATSTR’ NKTH (OM-00887/2009), a BIOCEREAL (HUSRB/1002/214/045) és a SZIE Kutató Kari Kiválósági Támogatás–17586-4/2013/TUDPOL. pályázat támogatta.



